Author: Miroslav Krempasky
Company: UV SR

Správa o plnení 
Národného programu znižovania emisií prchavých nemetánových organických zlúčenín
V posledných rokoch sa postupne dostali do povedomia  poznatky, že na škodlivých vplyvoch na lesy, vegetáciu a materiály, ktoré boli všeobecne prisudzované  acidifikácii ovzdušia spôsobenej emisiami SO_2 a NO_x, sa významne podieľa aj znečistenie ovzdušia fotochemickými oxidantami, tzv. fotochemický smog. Prchavé organické zlúčeniny (VOC) prispievajú ku tvorbe fotochemického  smogu tým, že sú prekurzormi pre ozón a ďalšie fotochemické oxidanty. Ich degradácia predstavuje komplexný viacstupňový fotochemický proces, ktorého sa zúčastňujú aj ďalšie zlúčeniny prítomné v atmosfére, predovšetkým oxidy dusíka (NO_x). Ozón, najdôležitejší produkt rozkladu VOC, je mimoriadne toxická látka, ktorá už v malej koncentrácii negatívne vplýva na ľudské zdravie, vegetáciu i materiály. Ďalšie produkty degradácie ako napr. peroxyacetylnitrát (PAN) majú podobné účinky. Negatívny vplyv zvýšenej koncentrácie fotochemického smogu počas ozónových epizód sa prejavuje najmä zlyhávaním funkcie pľúc, zvýšeným podráždením dýchacích ciest, možným negatívnym vplyvom na imunitný systém a zhoršovaním chronických problémov a symptómov.
Výskumom v tejto oblasti sa dospelo ku záverom, že zníženie koncentrácie ozónu v prízemnej vrstve atmosféry (troposfére) je možné tým, že sa obmedzia emisie VOC za súčasného znižovania emisií NO_x. Podľa súčasných vedeckých poznatkov, na odstránenie najhoršieho vplyvu by bola potrebná redukcia VOC o 70 - 80 % za súčasnej redukcie NO_x a pôsobenia opatrení na ochranu stratosferickej ozónovej vrstvy.
Problém troposférického ozónu je medzinárodným problémom. Jeho riešenie je preto možné len formou účinnej medzinárodnej spolupráce. Platformu pre takúto medzinárodnú spoluprácu predstavuje Dohovor o diaľkovom znečisťovaní ovzdušia prechádzajúcom hranicami štátov, ktorý bol pripravený pod záštitou Európskej hospodárskej komisie Organizácie spojených národov (ďalej len Dohovor EHK-OSN).
Redukciu emisií VOC si kladie za cieľ Protokol o obmedzovaní emisií prchavých organických zlúčenín alebo ich prenosov cez hranice štátov (VOC Protokol) k Dohovoru OSN o diaľkovom znečisťovaní ovzdušia prechádzajúcom hranicami štátov z roku 1979, ktorý bol prijatý v r. 1991. 
Vzhľadom na závažnosť problematiky znečistenia ovzdušia fotochemickými oxidantami sa vláda Slovenskej republiky svojim uznesením č. 929 z 6.9.1994 rozhodla prijať záväzok 30 % zníženia antropogénnych emisií VOC do roku 1999, v porovnaní s rokom 1990.
Spôsob dosiahnutia vytýčeného cieľa je predmetom Národného programu znižovania emisií prchavých nemetánových organických látok (ďalej len NP VOC), ktorý Vláda Slovenskej republiky svojím uznesením číslo 32/1996 zobrala na vedomie a súhlasila s odložením pristúpenia SR k VOC Protokolu do zhodnotenia prvej etapy plnenia NP VOC.
NP VOC má tri hlavné časti: všeobecnú časť, plán redukcie a plán implementácie v dvoch etapách: I. etapa 1995 -1997, II. etapa 1998 - 2000.
Na základe zhodnotenia prvej etapy NP VOC vláda SR svojím uznesením č. 520 zo 23. júna 1999 a Národná rada SR uznesením č. 471 z 30. septembra 1999 súhlasili s pristúpením Slovenskej republiky k Protokolu o obmedzovaní emisií prchavých organických zlúčenín alebo ich prenosov cez hranice štátov. Protokol okrem iného zaväzuje strany k 30% zníženiu emisií prchavých organických zlúčenín do roku 1999, pričom ako základ sa bude brať úroveň emisií v roku 1990.     
Táto správa hodnotí druhú etapu NP VOC, ktorá prebiehala v období 1998 – 2000, z hľadiska účinnosti prijatého plánu redukcie a plánu implementácie pre jednotlivé sektory a dosiahnutia vytýčeného cieľa 30 % redukcie emisií VOC v roku 1999 v porovnaní s východiskovým rokom 1990, uvádza odhad emisií VOC za rok 2000 a projekciu emisií do roku 2010. V závere sú navrhnuté opatrenia pre ďalšie obdobie. 
Na základe vyhodnotenia druhej etapy NP VOC možno skonštatovať, že celkové emisie VOC v roku 1999 poklesli oproti emisiám VOC v roku 1990 o 47% (viď tabuľka 1). Pokles emisií bol dosiahnutý:
•	celkovým poklesom objemu používaných náterov a postupným zvyšovaním podielu nízko/bezrozpúšťadlových typov náterov vzhľadom na zavedenie ich domácej produkcie a zneškodňovaním emisií VOC v priemyselných lakovniach
•	úspešnou implementáciou plánu redukcie v sektore priemyselného spracovania ropy
•	implementáciou programu odpadového hospodárstva
•	významnou plynofikáciou spaľovacích zariadení najmä v oblasti komunálnej energetiky (malé a stredné zdroje)
•	obmenou vozidlového parku v prospech automobilov s riadeným katalyzátorom
Vývoj v sektore distribúcie pohonných hmôt bol nepriaznivejší, ako sa očakávalo, lebo prijaté opatrenia iba kompenzovali nárast emisií zapríčinený zvýšeným objemom zmanipulovaných pohonných hmôt a zvýšenou prchavosťou bezolovnatých typov benzínov.
Až od roku 1998 dochádza ku miernemu znižovaniu emisií z tohoto sektoru.
Nepriaznivý vývoj nastal v sektore používania rozpúšťadiel na odmasťovanie súčiastok v dôsledku celkového zvýšenia aktivít spojených s povrchovými úpravami a najmä s náhradou trichlóretylénu inými rozpúšťadlami bez ich regenerácie a recyklácie
Najúčinnejšími nástrojmi implementácie boli legislatívne nástroje. Nepodarilo sa však implementovať žiadny z ekonomických nástrojov, navrhovaných po vyhodnotení I. etapy. Najintenzívnejšia implementácia opatrení na redukciu emisií VOC však prebehla v tých sektoroch, kde zníženie emisií znamená zároveň úsporu suroviny resp. produktu a náklady na zachytenie a rekuperáciu VOC sa postupne vrátia.

Tab. 1. Zhodnotenie druhej etapy NP VOC
| emisie 1990 | emisie 1996 | emisie 1999
sektor | | | podiel sektoru | | zmena voči 1990 | podiel sektoru | | zmena voči 1990 | podiel sektoru
| [t] | [%] | [%] | [t] | [%] | [%] | [t] | [%] | [%]
A1 - používanie rozpúšťadiel | 32 811 | 100 | 22 | 19 122 | - 42 | 18 | 14 365 | - 56 | 18
A2 - chemické čistenie a odmastňovanie | 6 650 | 100 | 5 | 12 108 | + 82 | 12 | 6 483 | -3 | 8
B1 - ťažba, doprava a sprac. ropy | 22 386 | 100 | 15 | 12 655 | - 43 | 12 | 10 757 | - 52 | 14
B2 - distribúcia pohonných hmôt | 3 624 | 100 | 2 | 3 808 | + 5 | 4 | 2 412 | -33 | 3
C - priemyselná organická chémia | 6 437 | 100 | 4 | 1 386 | - 78 | 1 | 785 | - 88 | 1
D - spaľovacie procesy | 11 465 | 100 | 8 | 3 999 | - 66 | 4 | 3 113 | - 73 | 4
E - potravinársky priemysel | 4 001 | 100 | 3 | 2 525 | - 37 | 2 | 1 785 | - 55 | 2
F - priemysel spracovania kovov | 2 165 | 100 | 1 | 2 350 | + 30 | 2 | 1 402 | -35 | 2
G - odpady | 8 298 | 100 | 6 | 526 | - 94 | 1 | 242 | - 97 | 0
H - poľnohospodárstvo | 651 | 100 | 0 | 436 | - 33 | 0 | 436 | - 33 | 1
I - výrobky | 8 278 | 100 | 6 | 8 278 | 0 | 8 | 8 278 | 0 | 11
J - doprava | 41 308 | 100 | 28 | 37 232 | - 12 | 36 | 28 784 | - 30 | 36
SPOLU | 148 074 | 100 | 100 | 104 425 | - 30,1 | 100 | 78842 | - 47 | 100

Na základe aktualizácie plánu implementácie a prognózy vývoja po roku 2000 možno očakávať ďalší, avšak miernejší pokles emisií VOC. Predpokladajú sa nasledovné príčiny:
•	ďalšie zvyšovanie podielu nízko a bezrozpúšťadlových náterových systémov
•	zneškodňovanie emisií VOC v priemyselných lakovniach
•	pokračovanie implementácie plánu redukcie v sektoroch priemyselného spracovania ropy a distribúcie pohonných hmôt
•	pokračovanie plynofikácie lokálneho vykurovania
•	ďalšie nahrádzanie zastaralých typov automobilov modernými typmi vybavenými riadeným katalyzátorom
•	systematická cielená implementácia legislatívnych opatrení v sektore používania rozpúšťadiel, najmä po transpozícii smernice 1999/13/EC
Táto prognóza má určité riziká, ktoré by bolo vhodné minimalizovať nasledovným súborom opatrení:
•	oslobodenie paliva získaného rekuperáciou od dvojitého zdanenia
•	daňové zvýhodnenie nízko/bezrozpúšťadlových typov náterov
•	zavedenie emisnej kontroly aj pre vozidlá vybavené riadeným katalyzátorom
•	prenesenie ťažiska finančného zaťaženia pri používaní rozpúšťadiel z platenia poplatkov za emisie na daňové zaťaženie pri nákupe rozpúšťadiel
Počas vyhodnotenia prvej aj druhej etapy NP VOC boli súčasne aktualizované aj plány redukcie resp. implementácie pre jednotlivé sektory. V období po roku 2000 je možné ešte dosiahnuť ďalšie zníženie emisií VOC a to:
•	pokračovaním v implementácii aktualizovaných plánov redukcie v súlade s aktualizovanými plánmi implementácie v jednotlivých sektoroch až po vyčerpanie redukčného potenciálu daného sektoru
•	transponovaním smernice 1999/13/EC o obmedzovaní emisií prchavých organických zlúčenín z používania organických rozpúšťadiel pri určitých činnostiach a v určitých zariadeniach do právneho systému SR, systematickou cielenou implementáciou legislatívnych opatrení v sektore používania rozpúšťadiel, vzdelávaním pracovníkov KÚ a OÚ a ich zapojením do procesu implementácie legislatívnych opatrení v tomto sektore
•	implementáciou aspoň niektorého z ekonomických nástrojov, navrhovaných na podporu redukcie emisií VOC v NP VOC

Na základe uvedených skutočností možno konštatovať, že Slovenská republika plní záväzky Protokolu o znížení emisií nemetánových prchavých organických zlúčenín.